༄༅། །ལྷ་ཁང་ཆེན་མོར་སྔགས་འཆང་བླ་མའི་འཁྲུངས་རབས་གསར་དུ་བཞེངས་པའི་དཀར་ཆག་བཞུགས།། ཨོཾ་སྭསྟི་སིདྡྷཾ། སྤྲུལ་པའི་ལྷ་ཁང་ཆེན་མོའི་ཁྱམས་སྟོད་ཀྱི། །བྱང་ངོས་ལོགས་བྲིས་གསར་དུ་བསྐྲུན་པ་འདི། །རྗེ་བཙུན་སྔགས་འཆང་བླ་མ་ཐམས་ཅད་མཁྱེན། །ངག་དབང་ཀུན་དགའ་བསོད་ནམས་འཁྲུངས་རབས་ཏེ། །སྐྱེས་ཆེན་འདི་ཡི་ཐོག་མའི་སྤྲུལ་གཞི་ནི། །རི་བོ་རྩེ་ལྔའི་འཇམ་དཔལ་སྨྲ་སེང་སྟེ། །དེ་ཉིད་ཤཱཀྱའི་དུས་སུ་མོའུ་འགལ་བུར། །སྤྲུལ་ཞིང་སློབ་དཔོན་པདྨ་སམ་བྷའི་དུས། །རྫོགས་ཆེན་མངའ་བདག་ཤྲཱི་སིངྷར་གྲགས། །ཆོས་ཀྱི་རྒྱལ་པོ་སྲོང་བཙན་སྒམ་པོའི་དུས། །འཇམ་དབྱངས་ངོ་བོ་བློན་པོ་མགར་དུ་སྤྲུལ། །འཕགས་པའི་ཡུལ་དུ་ཞི་བ་འཚོ་ཉིད་དང་། །གནས་ལྔ་རིག་པ་མི་ཐུབ་ཟླ་བ་སོགས། །པཎྜི་ཏ་ཡི་སྐྱེ་བ་བཅུ་གཅིག་ཏུ། །བརྒྱུད་མར་བཞེས་ཤིང་སྒོ་མཐའ་ཡས་པ་ཡི། །བློ་གྲོས་ལ་སོགས་རབ་བྱུང་སྔགས་པ་ཡི། །རྟེན་ཅན་རྡོ་རྗེ་འཛིན་པའི་སྐྱེ་བ་དྲུག །བར་མ་ཆད་པར་བྱོན་ཏེ་གངས་ཁྲོད་འདིར། །སྣ་ནམ་ཆེན་པོ་རྡོ་རྗེ་བདུད་འཇོམས་དང་། །ལྕོག་རོ་ཀླུ་རྒྱལ་གྱི་ཇོ་ཟླ་འོད་སོགས། །སྒྲ་བསྒྱུར་ལོ་ཙཱ་དུ་མའི་སྐུར་འཁྲུངས་ཤིང་། །དེ་ནས་འཇམ་དཔལ་དགེ་བསྙེན་ཟོལ་འཛིན་པ། །དཔལ་ལྡན་རྩེ་མོ་ཞབས་དང་གྲགས་པའི་མཚན། །མཆེད་དུ་སྤྲུལ་ནས་བསྟན་འགྲོའི་དོན་མང་མཛད། །ཕྱིས་རབས་འགྲོ་མགོན་བསོད་ནམས་རྒྱལ་མཚན་དང་། །རྒྱ་ནག་རྟས་མིང་ཆོས་ཀྱི་རྒྱལ་པོ་ཡི། །གཙུག་གི་ནོར་བུར་ཞབས་ཟུང་ངལ་འཚོ་བའི། །སྐྱེས་མཆོག་དམ་པ་ཐེག་ཆེན་ཆོས་རྗེ་དང་། །མདོ་སྔགས་བསྟན་པའི་བདག་པོ་གོ་རམ་རྗེ། །རྡོ་རྗེ་གདན་པ་ཀུན་དགའ་རྣམ་རྒྱལ་སོགས། །སྐྱེས་མཆོག་སོ་སོར་སྤྲུལ་ནས་འགྲོ་དོན་མཛད། །དེས་ན་འཕགས་པའི་ཡུལ་དུ་སྔོན་བྱོན་པའི། །སློབ་དཔོན་ཆེན་པོ་ཤྲཱི་སིངྷ་དང་། །བོད་ཀྱི་སྣ་ནམ་རྡོ་རྗེ་བདུད་འཇོམས་ཞབས། །འགྲོ་མགོན་ཆོས་རྗེ་བསོད་ནམས་རྒྱལ་མཚན་དང་། །ཕྱིས་བྱོན་ཀློང་ཆེན་རབ་འབྱམས་ཞེས་བྱ་རྣམས། །རྡོ་རྗེ་གདན་པ་ཀུན་དགའ་མཚན་ཅན་དང་། །ཐུགས་རྒྱུད་གཅིག་པར་རྣམ་ཐར་དག་ལས་ཤེས། །རྒྱུ་མཚན་དེ་ཕྱིར་སྐྱེས་ཆེན་དེ་ཐམས་ཅད། །སྔགས་འཆང་བླ་མའི་སྔོན་གྱི་སྐྱེས་རབས་སུ། །བསྙོན་མེད་གྲུབ་ཅིང་དམ་པ་དེ་ཀུན་གྱིས། །མཁྱེན་བརྩེ་བསྡུས་ནས་སྙིགས་མའི་མཐར་ཐུག་འདིར། །མདོ་སྔགས་རིག་གནས་སྤྱི་དང་ཁྱད་པར་དུ། །ས་སྐྱའི་ཡབ་ཆོས་རྒྱུད་གསུམ་མན་ངག་གི །བསྟན་པ་གསོ་ཕྱིར་བསམ་བཞིན་བྱོན་པ་ནི། །ཐམས་ཅད་མཁྱེན་པ་ཀླུ་སྒྲུབ་རྒྱ་མཚོ་་་་་་རྗེ་འདི་དང་འཇམ་དབྱངས་དཀོན་མཆོག་རྒྱ་མཚོ་ཐུགས་གཅིག་པར་ཡང་མི་འགལ་ལམ་སྙམ་མོ། སྟེ། །དེ་ཉིད་སླར་ཡང་བསྟན་དང་འགྲོ་བའི་དོན། །རླབས་ཆེན་བསྒྲུབ་ཕྱིར་འགྲན་བྲལ་གདུང་རིགས་སུ། །ཆེད་དུ་སྤྲུལ་ནས་དུས་ངན་འདི་འདྲ་ལ། །སྤྱིར་གྱི་བསྟན་དང་ཁྱད་པར་ས་སྐྱ་པའི། །བསྟན་པ་བསྟན་འཛིན་དགོན་གནས་དང་བཅས་པ། །ཡར་ངོའི་ཟླ་ལྟར་འཕེལ་ཞིང་རྒྱས་མཛད་པའི། །རྣམ་ཐར་འདི་འདྲ་བསམ་ཚེ་སྐྱེས་ཆེན་འདི། །མཐོང་ཐོས་དྲན་རེག་ཀུན་ཀྱང་དོན་ཅན་ཞེས། །དིང་སང་ལྗོངས་འདིར་ཀུན་ཀྱང་གཏམ་དུ་གླེང་། །དེ་ལྟར་རྣམ་འདྲེན་དམ་པའི་སྐྱེས་རབས་འདི། །འཕྲིན་ལས་མགོན་པོ་མཆོག་གི་ལུང་བསྟན་དང་། །སྔོན་བྱོན་གོང་མའི་རྣམ་ཐར་སོ་སོ་ལ། །དཔྱོད་ལྡན་མཁས་པའི་ཚོགས་ཀྱིས་ཡང་ཡང་དུ། །དཔྱད་པས་ངེས་པ་རྙེད་བཞིན་བྲིས་པ་ཡི། །སྐུ་བརྙན་འདི་རྣམས་བཟོ་ཡི་རིག་བྱེད་མཁན། །བི་ཤྭ་ཀརྨའི་ཕྱག་སོར་འདུ་བྱེད་ལ། །ཅོ་འདྲི་ནུས་པའི་ཤེས་རབ་འབྱུང་གནས་དང་། །རྣམ་དཔྱོད་མིག་ཡངས་གྲགས་པ་རིན་ཆེན་སོགས། །མཆེད་གྲོགས་ལྔ་ཡི་སོར་རྩེའི་འཕྲུལ་ལས་གྲུབ། །འདི་ཡི་སྦྱིན་བདག་སྔགས་འཆང་བླ་མ་ཡི། །ཞབས་འབྲིང་བགྱིད་པའི་ཤཱཀྱའི་དགེ་སློང་གང་། །བྱམས་པ་བསོད་ནམས་རབ་བརྟན་ཞེས་བྱ་བས། །བསམ་པ་དག་ཅིང་སྦྱོར་བ་གུས་པས་བགྱིས། །བསོད་ནམས་འདིས་མཚོན་དུས་གསུམ་དགེ་བའི་མཐུས། །དྲིན་ཅན་བླ་མ་མཁན་ཆེན་ཆོས་ཀྱི་རྗེ། །བསྟན་པ་རིན་ཆེན་རྒྱལ་མཚན་འཛིན་དེ་དང་། །ལེགས་བྱས་བསོད་ནམས་མེ་ཤེལ་ཁམས་ལས་གྲུབ། །ལུགས་ཟུང་མཁྱེན་པའི་འོད་ཟེར་འབུམ་འཕྲོ་བའི། །བཀའ་དྲིན་མཉམ་མེད་ཁུ་དབོན་རྣམ་གཉིས་ཀྱི། །དགོངས་པ་ཆོས་ཀྱི་དབྱིངས་སུ་རྫོགས་པ་དང་། །ཁྱད་པར་གངས་ལྗོངས་འགྲོ་བ་ཡོངས་ཀྱི་སྐྱབས། །དིང་སང་བསྟན་འཛིན་ཀུན་གྱི་རྒྱན་གཅིག་པུ། །སྔགས་འཆང་བླ་མ་ཐམས་ཅད་མཁྱེན་པ་ཡི། །ཞབས་པད་བསྐལ་བརྒྱའི་བར་དུ་བརྟན་གྱུར་ཅིག །བདག་ཀྱང་དུས་འདི་ནས་བཟུང་བྱང་ཆུབ་བར། །རྗེ་བཙུན་བླ་མ་མཆོག་དང་མི་འབྲལ་ཞིང་། །འདི་དང་ཕྱི་མའི་བསམ་པའི་དོན་ཐམས་ཅད། །འབད་མེད་ལྷུན་གྱིས་གྲུབ་པའི་རྒྱུར་བསྔོ་འོ། །རྩ་བརྒྱུད་བླ་མ་རྣམས་ཀྱི་ཐུགས་རྗེ་དང་། །ཡི་དམ་ཆོས་སྐྱོང་ནོར་ལྷར་བཅས་པ་ཡི། །མཁྱེན་བརྩེ་ནུས་པའི་རྫུ་འཕྲུལ་བསམ་ཡས་ཀྱིས། །ཅི་བསམ་ཆོས་བཞིན་འགྲུབ་པའི་བཀྲ་ཤིས་བྱོན། །དཀར་ཆག་འདི་ནི་ལོགས་བྲིས་ཀྱི། །སྦྱིན་བདག་ཉེ་གནས་སློབ་བུ་ཡིས། །ནན་གྱིས་བསྐུལ་ངོ་མ་ཆོག་པར། །གདོད་ནས་རང་གྲོལ་ཞེས་བྱས་བྲིས། །ཀ་ལྱཱ་ན་ཝརྡྷནྟུ།། ༈ །།འཁྲུངས་རབས་ཀྱི་ཞལ་བྱང་འདི་ལྟར་བྲི་བར་བྱ་སྟེ།། ༈ །རྒྱལ་ཀུན་མཁྱེན་པའི་རང་གཟུགས་འཇམ་དཔལ་སྨྲ་སེང་རྒྱལ། །དགྲ་བཅོམ་རྒྱ་མཚོའི་རྒྱན་གྱུར་མོའུ་འགལ་བུ་ལ་འདུད། །གྲུབ་པའི་དབང་ཕྱུག་ཆེན་པོ་ཤྲཱི་སིངྷ་རྒྱལ། །ཆོས་ཀྱི་བློན་པོ་ཆེན་པོ་མགར་བ་སྟོང་བཙན་འདུད། །བོད་ཡུལ་འདུལ་འཛིན་སྒོ་འབྱེད་ཞི་བ་འཚོ་ཉིད་རྒྱལ། །གནས་ལྔ་རིག་པའི་པཎ་ཆེན་མི་ཐུབ་ཟླ་བར་འདུད། །པཎ་གྲུབ་སྒོ་མཐའ་ཡས་པའི་བློ་གྲོས་མཚན་ཅན་རྒྱལ། །སྣ་ནམ་ཆེན་པོ་རྡོ་རྗེ་བདུད་འཇོམས་ཞབས་ལ་འདུད། །སྒྲ་བསྒྱུར་ལོ་ཙཱ་ལྕོག་རོ་ཀླུ་ཡི་རྒྱལ་མཚན་རྒྱལ། །སྐད་གཉིས་སྨྲ་བ་གྱི་ཇོ་ཟླ་བའི་འོད་ལ་འདུད། །འཇམ་དབྱངས་རྣམ་འཕྲུལ་བསོད་ནམས་རྩེ་མོའི་ཞབས་པད་རྒྱལ། །གངས་ཁྲོད་རྡོར་འཛིན་གཙུག་རྒྱན་གྲགས་པའི་མཚན་ལ་འདུད། །འགྲོ་བའི་མགོན་པོ་བསོད་ནམས་རྒྱལ་མཚན་རྟག་ཏུ་རྒྱལ། །ཐེག་ཆེན་ཆོས་རྗེ་ཀུན་དགའ་བཀྲ་ཤིས་ཞབས་ལ་འདུད། །མདོ་སྔགས་བསྟན་པའི་གསལ་བྱེད་གོ་རམ་རྗེ་ཉིད་རྒྱལ། །མཁས་པའི་དབང་ཕྱུག་ཀློང་ཆེན་རབ་འབྱམས་ཞབས་ལ་འདུད། །རྡོ་རྗེ་གདན་པ་ཆེན་པོ་ཀུན་དགའ་རྣམ་རྒྱལ་རྒྱལ། །ཐམས་ཅད་མཁྱེན་པ་ཀླུ་སྒྲུབ་རྒྱ་མཚོའི་ཞབས་ལ་འདུད། །འཕྲིན་ལས་མངའ་བདག་མུས་ཆེན་དཀོན་མཆོག་རྒྱ་མཚོ་རྒྱལ། །རྒྱལ་བ་ཀུན་གྱི་སྤྱི་གཟུགས་ཀུན་དགའི་མཚན་ཅན་རྒྱལ། །ཞེས་བྲི་བར་བྱའོ། །སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།